Grimeerkenners kan nie uitgepraat raak oor hoe belangrik goedversorgde wenkbroue is nie. Dit raam jou gesig en rond jou voorkoms af. Voller wenkbroue wat natuurlik lyk is waarna jy nou moet streef. En as jy nie geseën is met welige wenkbroue nie is die microblading-tegniek ’n uitstekende oplossing.
’n Opgeleide terapeut gebruik ’n spesiale pen met fyn naaldjies om mikro-snytjies in die epidermis (die boonste deel) van jou vel te maak, waarna pigment in die vel geplaas word. Dié fyn lyntjies lyk net soos haartjies en die eindresultaat is natuurlik en subtiel. Omdat die pigment net in die epidermis geplaas word, vervaag dit oor tyd soos wat jou vel natuurlik afskilfer. Na gelang van hoe vinnig jou vel se afskilferingstempo is, kan die eindresultaat een tot vier jaar hou (hoe jonger jy is, hoe vinniger is die afskilferingstempo).
Baie vroue skrik as hulle hul wenkbroue die volgende dag sien. Omdat die mikro-snytjies baie fyn rofies begin vorm, lyk jou wenkbroue heelwat donkerder (moenie bekommerd wees nie, die rofies is nie erg opsigtelik nie). Maar ’n week of wat later, sodra die rofies afgeval het, lyk dit mooi.